Source: https://www.socpoist.sk/2127-menu/55419s?prm2=29256&sword=&insurance_kind=0&target_group=0&life_sit=0&kriterium=all&page=35
Timestamp: 2019-09-19 04:24:39+00:00
Document Index: 1354473

Matched Legal Cases: ['§ 30', '§ 31', '§ 32', '§ 14', '§ 23', '§ 48', '§ 53', '§ 55', '§ 57', '§ 55', '§ 57', '§ 138', '§ 54']

Od 15. októbra 2007 do 31. decembra 2008 som bola zamestnaná v štátnej firme, odkiaľ som prestúpila do inej súkromnej firmy, kde so mnou ukončili pracovný pomer k 12. januáru 2009. Do 18. februára 2009 som bola na PN a od 1. marca 2009 som sa zaevidovala na úrade práce, sociálnych vecí a rodiny. Keďže som v marci 2009 otehotnela (termín pôrodu mám v decembri 2009), nikto ma nechce zamestnať. Chcela by som vedieť, ako to bude s mojou materskou dovolenkou. Prípadne prosím o radu, ako ďalej postupovať.
V zmysle § 30 písm. a) a § 31 ods. 1 písm. a) a ods. 3 zákona č. 461/2003 Z. z. o sociálnom poistení (ďalej len „zákon“) v znení neskorších predpisov, poistenec má nárok na nemocenskú dávku, ak splnil podmienky ustanovené na vznik nároku na nemocenskú dávku počas trvania nemocenského poistenia alebo po jeho zániku počas trvania nároku na výplatu nemocenskej dávky alebo v ochrannej lehote.
Podľa § 32 ods. 1 a 2 písm. b) zákona ochranná lehota je 42 dní po zániku nemocenského poistenia, ak tento zákon neustanovuje inak. Ochranná lehota poistenkyne, ktorej nemocenské poistenie zaniklo v období tehotenstva, je šesť mesiacov.
Podľa informácií, ktoré ste uviedli, možno konštatovať, že nebudete spĺňať vyššie uvedené podmienky nároku na materské, t. j. v čase vzniku nároku na materské nebudete nemocensky poistená, nebude Vám trvať nárok na výplatu nemocenskej dávky po zániku nemocenského poistenia a nebudete v ochrannej lehote. Z uvedeného dôvodu Vám nevznikne nárok na materské.
Zákon ustanovuje možnosť dobrovoľného nemocenského poistenia. Dobrovoľne nemocensky poistená osoba môže byť v zmysle § 14 ods. 2 zákona fyzická osoba po dovŕšení 16 rokov veku, ktorá má na území Slovenskej republiky trvalý pobyt, povolenie na prechodný pobyt alebo povolenie na trvalý pobyt.
Za predpokladu, ak využijete inštitút dobrovoľného nemocenského poistenia, uvádzame nasledovné.
V zmysle § 23 zákona dobrovoľne nemocensky poistenej osobe vzniká nemocenské poistenie odo dňa prihlásenia sa na nemocenské poistenie, najskôr odo dňa podania prihlášky.
V zmysle § 48 ods. 1 a 2 zákona v znení neskorších predpisov poistenkyňa, ktorá je tehotná alebo sa stará o narodené dieťa, má nárok na materské, ak v posledných dvoch rokoch pred pôrodom bola nemocensky poistená najmenej 270 dní. Poistenkyni vzniká nárok na materské od začiatku šiesteho týždňa pred očakávaným dňom pôrodu určeným lekárom, najskôr od začiatku ôsmeho týždňa pred týmto dňom, a ak porodila skôr, odo dňa pôrodu. Nárok na materské zaniká spravidla uplynutím 28. týždňa od vzniku nároku na materské.
Vo Vašom prípade podmienka 270 dní nemocenského poistenia je splnená, nakoľko v období dvoch rokov pred pôrodom (december 2009) ste boli nemocensky poistená viac ako 270 dní.
Podľa § 53 zákona v znení zákona č. 555/2007 Z. z. výška materského je 55 % denného vymeriavacieho základu určeného podľa § 55 alebo pravdepodobného denného vymeriavacieho základu určeného podľa § 57.
Denný vymeriavací základ na určenie výšky nemocenskej dávky je v zmysle § 55 zákona v znení zákona č. 721/2007 Z. z., podiel súčtu vymeriavacích základov, z ktorých poistenec zaplatil poistné na nemocenské poistenie v rozhodujúcom období a počtu dní rozhodujúceho obdobia. Denný vymeriavací základ sa zaokrúhľuje na štyri desatinné miesta nahor.
V zmysle § 57 ods. 1 písm. c) a ods. 2 zákona v znení neskorších predpisov výška materského sa určuje z pravdepodobného denného vymeriavacieho základu, ak dobrovoľne nemocensky poistená osoba bola nepretržite dobrovoľne nemocensky poistená menej ako 26 týždňov pred vznikom dôvodu na poskytnutie materského; nepretržité dobrovoľné nemocenské poistenie nie je dobrovoľné nemocenské poistenie, ktoré zaniklo a znovu vzniklo nasledujúci kalendárny deň. Pravdepodobný denný vymeriavací základ dobrovoľne nemocensky poistenej osoby je jedna tridsatina vymeriavacieho základu uvedeného v § 138 ods. 9, ktorý platí ku dňu, v ktorom vznikol dôvod na poskytnutie materského.
V zmysle § 54 ods. 2 písm. b) zákona, ak poistencovi vzniklo nemocenské poistenie v kalendárnom roku, v ktorom vznikol nárok na materské, rozhodujúce obdobie na zistenie denného vymeriavacieho základu je obdobie od vzniku nemocenského poistenia do konca kalendárneho mesiaca predchádzajúceho kalendárnemu mesiacu, v ktorom vznikol nárok na materské.
Z uvedeného vyplýva, že v prípade, ak bude vaše dobrovoľné nemocenské poistenie pred vznikom dôvodu na poskytnutie materského (začiatok šiesteho týždňa pred očakávaným dňom pôrodu určeným lekárom, najskôr začiatok ôsmeho týždňa pred týmto dňom alebo deň pôrodu, ak pôrod nastal skôr ako osem týždňov pred týmto dňom) trvať najmenej 26 týždňov, materské Vám bude vypočítané zo súčtu vymeriavacích základov, z ktorých budete platiť poistné na nemocenské poistenie ako dobrovoľne nemocensky poistená osoba, ak bude vaše dobrovoľné nemocenské poistenie trvať menej ako 26 týždňov, materské sa vypočíta z pravdepodobného denného vymeriavacieho základu.
Ak sa rozhodnete nevyužiť inštitút dobrovoľného nemocenského poistenia, vo veci nároku na rodičovský príspevok odo dňa narodenia dieťaťa Vám odporúčame informovať sa na úrade práce, sociálnych vecí a rodiny príslušnom podľa miesta Vášho trvalého alebo prechodného pobytu.